Vullis gestort in Montagupas | George Herald
Vullis gestort in Montagupas
Die swart sakke langs die pad wat deur 'n ongeërgde morsjors in die Montagupas gestort is. Foto: Jacqueline Rossouw
GEORGE NUUS - 'n Ontstoke leser, Jacqueline Rossouw, het skokkende foto's op die George Herald Facebook-blad geplaas van 'n hoop rommel wat langs die Montagupas gestort is - een van die mooiste roetes in die Suid-Kaap en 'n groot toerisme-aantreklikheid.
Sy sê sy en haar metgesel het gestop om 'n foto van die ou treinbrug te neem en toe die gemors ontdek.
So lees haar inskrywing: "...a truck load full of black rubbish bins and general waste - dumped down the slope out of sight. This is a nature area and it is infuriating that we have idiots too lazy to do the right thing with rubbish removal! Please advise where this should be reported to be sorted out and cleared? The dump is between the rail over the bridge before topping siding and the train bridge that crossed the old road."
Rossouw het die GPS-koördinate bygevoeg en die George Herald het vasgestel dat hoewel Montagupas 'n provinsiale pad is, dit deur Eden-distrikmunisipaliteit namens provinsie bestuur word. Die hoof van Eden DM se department van paaie, Hans Ottervanger, het gesê hulle sal so gou moontlik 'n werkspan stuur om die vullis te verwyder.
"Ons hartlike dank aan die lid van die gemeenskap wat dit onder ons aandag gebring het. Ons versoek die publiek om voortdurend op die uitkyk te wees vir onwettige rommelstorting en ook die oortreders aan ons te rapporteer by 044 8031500."
Hy het mense ook gemaan om hulle afval na die stortingsterrein te neem en nie die Suid-Kaap se pragtige natuurskoon - een van die streek se grootste bates - te ontsier nie. Rossouw het aan die George Herald gesê sy wens die oortreders kan op heter daad betrap word.
"Die vullis het meestal gelyk na blikkies en plastiek - só asof dit deur die persoon wat verantwoordelik is om die vullisdromme in die pas skoon te maak, gestort is."